**Martina Jurišić – najbolja učenica generacije - maturantica Medicinske škole Pula**

Na prijedlog učenika 5.b razreda Martina Jurišić predložena je za najboljeg maturanta generacije, a Nastavničko vijeće Škole ju je na sjednici održanoj 15. svibnja 2018. godine i potvrdilo.

Tko je Martina Jurišić?

Zovem se Martina Jurišić, imam 19 godina i dolazim iz Sv.Petra u Šumi. Tijekom 5. godišnjeg školovanja nisam imala niti jedan neopravdani izostanak, a sve sam razrede završila s odličnim uspjehom, prosjek svih pet godina je 4.90.

Kao da sam jučer bila u sedmom razredu osnovne škole Vladimira Gortana u Žminju i razmišljala kamo dalje. Nije mi puno trebalo da odlučim što dalje, znala sam da je medicinska škola prava škola za mene.

Znala sam da mi u njoj predstoje divni dani i čekaju predivni ljudi. Već od prvog razreda shvatila sam da ova škola traži određenu žrtvu i posvećenost. Škola vam pruža onoliko koliko joj dajete. Nekada će vam se činiti da dobivate previše nebitnih informacija i podataka, ali na kraju svega vidjet ćete da je sve to za dobrobit vas te da će vam itekako pomoći da jednog dana postanete odgovorni i savjesni ljudi. Iskoristite svaki trenutak koji vam se pruža, a ja smatram da ja jesam.

Trudite se koliko možete, nemojte da vam je mrsko nešto učiniti jer vam se na kraju svaka žrtva isplati. U mom sjećanju će svakako ostati razna putovanja na koja sam odlazila i na kojima sam imala prilike predstaviti školu. Moje prvo putovanje je bilo odlazak na otok Vis na kraju drugog i trećeg razreda u sklopu projekta SEMEP , na kojem sam upoznala različite ljude iz svih krajeva Hrvatske.

Kao predstavnik škole bila sam u Tuheljskim toplicama na projektu E-medica na kojem smo u suradnji s drugim školama realizirali zajednički project na zadanu temu. U školi će vam se pružiti i prilike za razna volontiranja na koja vam savjetujem da odlazite jer osim što ćete se vi osjećati ispunjeno i zadovoljno glavna nagrada će vam biti zadovoljstvo djece I osoba s kojima volontirate, a smješi se I odlazak na stručnu praksu u Irsku. To nam je svakako ostalo u pamćenju jer imate priliku vidjeti profesionalni način rada u drugim zemljama.

Naravno da smo osim Irske putovali i na nezaboravni maturalac u Poljsku, Češku i Austriju s kojeg pamtim prekrasne uspomene. Sudjelovala sam i na predavanjima o palijativnoj skrbi, u školskim projektima sa strukovnim nastavnicima, na različitim radionicama i tečajevima. Meni će svakako u sjećanju ostati tečaj znakovnog jezika na kojem sam imala priliku naučiti komunicirati s gluhonijemim ljudima.

Pravu svakodnevnu motivaciju sam pronalazila u sretnim trenutcima kada vidite sreću ljudi kojima pomognete svako jutro na strukovnoj praksi, u prijateljima s kojima sam provela pet godina, ali i u nastavnicima i profesorima koji se stvarno trude prenijeti vam ono najbitnije što znaju iz svog teorijskog I praktičnog znanja I iskustva.

Trudite se svaki dan biti bolje osobe, nosite osmijehe na licu jer na kraju dana je najbitnije da se osjećate sretni i zadovoljni sobom što sam ja bila u ovoj školi.

Vaša Martina